Hector Bellerin de la Arsenal vrea să salveze planeta. A devenit acţionar la o echipă 100% eco-friendly.
Hector Bellerin câştigă 5,7 milioane de euro pe an la Arsenal. Forest Green Rovers joacă în liga a 4-a din Anglia. Team X44 a lui Hamilton va participa în Extreme E series.
Când ajungi în top, ai mai multe șanse să-ți impui ideile. Devii un model pentru mulți oameni și șansele să schimbi lucrurile în bine cresc.Uite, fundaşul lui Arsenal, Hector Bellerin, vrea să salveze planeta, așa că a devenit acţionar la o echipă 100% eco-friendly. Forest Green Rovers a devenit în 2018 primul club care şi-a redus la zero amprenta de carbon. Jucătorii şi staff-ul echipei sunt vegani și merg doar cu maşini electrice, iar stadionul lor e alimentat cu energie solară.Hector Bellerin, jucător Arsenal: "Când am devenit chiar eu vegan şi a început să îmi pese de mediu, citeam despre club şi mă gândeam că vreau să îi întâlnesc pe oamenii ăştia şi să îi ajut cum pot, pentru că ăsta nu e un lucru bun doar pentru mediu, ci şi pentru fotbal."Nu doar în fotbal au apărut schimbări ecologice. Lewis Hamilton şi-a făcut propria echipă de raliuri doar cu maşini electrice. Se va numi Team X44 şi prima provocare este o cursă prin cele mai izolate părţi ale lumii.Competiția își propune să scoată în evidenţă problemele cauzate de încălzirea globală.Lewis Hamilton, pilot: "Vom avea oportunitatea să atragem atenţia asupra unora dintre problemele critice care ne afectează planeta şi să lucrăm alături de fiecare comunitate, ca să lăsăm în urmă o moştenire pozitivă.".